Document ID: 32002D0247

Komisijas lēmums
(2002. gada 27. marts),
ar ko tiek apturēta tādu želejveida konditorejas izstrādājumu laišana tirgū un imports, kas satur pārtikas piedevu E 425 konjac
(paziņots ar dokumenta numuru C(2002) 1283)
(Dokuments attiecas uz EEZ)
(2002/247/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Regulu (EK) Nr. 178/2002 (2002. gada 28. janvāris), ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu [1], un jo īpaši tās 53. panta 1. punktu,
tā kā:
(1) Saskaņā ar Regulas (EK) Nr. 178/2002 53. panta 1. punktu Komisija var pārtraukt tādas pārtikas laišanu tirgū vai izmantošanu, kas varētu radīt nopietnus draudus cilvēku veselībai, ja šos draudus nevar apmierinoši novērst ar attiecīgo dalībvalstu veikto pasākumu palīdzību.
(2) Eiropas Parlamenta un Padomes Direktīva Nr. 95/2/EK (1995. gada 20. februāris) par pārtikas piedevām, kas nav krāsvielas vai saldinātāji [2], IV pielikumā ar zināmiem nosacījumiem atļauj pārtikā izmantot pārtikas piedevu E 425 konjac.
(3) Vairākas dalībvalstis un trešās valstis veikušas pasākumus, lai uz laiku aizliegtu laist tirgū želejas minikapsulas, kas satur E 425 konjac, jo trešās valstīs tās izraisījušas vairāku bērnu nāvi nosmokot; Komisija ir informēta par šiem pasākumiem.
(4) Daži želejas minikapsulu ražotāji atzīst, ka pastāv draudi cilvēku veselībai, pie pārtikas iepakojuma piestiprinot brīdinājumu, kurā uzsvērti draudi bērniem un veciem cilvēkiem.
(5) Komisija ir pārbaudījusi dalībvalstu un Pastāvīgās pārtikas aprites un dzīvnieku veselības komitejas sniegto informāciju.
(6) Pamatojoties uz to dalībvalstu sniegto informāciju, kas pieņēmušas pasākumus valsts līmenī, var secināt, ka E 425 konjac saturošās želejas minikapsulas apdraud dzīvību; gan forma un lielums, gan, konjac ķīmiskās un fizikālās īpašības padara želejas minikapsulas par nopietnu draudu cilvēku veselībai.
(7) Šajā gadījumā brīdinājumi uz etiķetēm nav pietiekami, lai aizsargātu cilvēku veselību, īpaši attiecībā uz bērniem;
(8) Ir nepieciešami pasākumi visā Kopienā, lai nodrošinātu pienācīgu cilvēku veselības aizsardzību, jo pastāv atšķirības starp dažu dalībvalstu veiktajiem pasākumiem, savukārt citas dalībvalstis vispār nav veikušas nekādus pasākumus.
(9) Lai aizsargātu cilvēku veselību, nepieciešams apturēt konjac saturošu želejas minikapsulu laišanu tirgū, konjac izmantošanu želejas minikapsulās un konjac saturošu želejas minikapsulu importu. Bez tam, jāpārtrauc izmantot jebkādi citi želejveida konditorejas izstrādājumi, kas satur konjac, un konjac izmantošana jebkādos šāda veida produktos, jo tie var radīt tādus pašus draudus kā želejas minikapsulas.
(10) Komisija ierosinās Eiropas Parlamentam un Padomei grozīt Direktīvu 95/2/EK par pārtikas piedevām, kas nav krāsvielas vai saldinātāji, lai grozītu E 425 konjac izmantošanas atļauju saskaņā ar šo Lēmumu.
(11) Komisija pārbaudīs, vai nepieciešama turpmāka rīcība, lai risinātu nosmakšanas draudus, ko var radīt vispārēja recinātāju izmantošana želejveida konditorejas izstrādājumos, un, ja nepieciešams, iesniegs attiecīgus priekšlikumus.
(12) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
1. Tiek pārtraukta tādu želejveida konditorejas izstrādājumu laišana tirgū, ieskaitot želejas minikapsulas, kas satur E 425: konjac: i) konjac sveķus, ii) konjac glikomannānu.
2. Tiek pārtraukta E 425: konjac: i) konjac sveķu, ii) konjac glikomannāna izmantošana želejveida konditorejas izstrādājumos, ieskaitot želejas minikapsulas.
3. Tiek pārtraukts tādu želejveida konditorejas izstrādājumu, ieskaitot želejas minikapsulas, imports, kas satur E 425: konjac: i) konjac sveķus, ii) konjac glikomannānu.
2. pants
Šis lēmums ir adresēts dalībvalstīm.
Briselē, 2002. gada 27. martā

Labels: 0
3
17